b'\n_START_ARTICLE_\nVranduk\n_START_SECTION_\nZgodovina\n_START_PARAGRAPH_\nNaselje je zgrajeno na temeljih nekdanjega ilirskega naselja Arduba. _NEWLINE_Ime Vranduk je prvi\xc4\x8d omenjeno leta 1410. Zaradi svoje dobre geostrate\xc5\xa1ke lege je nadziral promet med Panonsko ni\xc5\xbeino in obalo Jadranskega morja. Bil je samo eno od mnogih srednjeve\xc5\xa1kih bosanskih mest v tej regiji, ki je imela bogato politi\xc4\x8dno, gospodarsko in kulturno \xc5\xbeivljenje. _NEWLINE_Od starega dela mesta se je ohranila citadela s stolpom in del obzidja, ki je obdajalo sredi\xc5\xa1\xc4\x8de mesta. V bli\xc5\xbeini stolpa je d\xc5\xbeamija sultana Mehmeda Osvajalca.  Po nekaterih podatkih je zgrajena na ostankih srednjeve\xc5\xa1ke cerkve. Pod mestom je ohranjen predor, zgrajen med drugo svetovno vojno.\n_START_SECTION_\nGeografija\n_START_PARAGRAPH_\nVranduk spada v Zeni\xc5\xa1kodobojski kanton, ki ima dvanajst ob\xc4\x8din: Breza, Doboj-jug, Kakanj, Maglaj, Olovo, Te\xc5\xa1anj, Usora, Vare\xc5\xa1, Visoko, Zavidovi\xc4\x87i, Zenica in \xc5\xbdep\xc4\x8de. Kanton meri 3.950 km\xc2\xb2 in ima pribli\xc5\xbeno 400.000 prebivalcev. Ozemlje je ve\xc4\x8dinoma hribovito. Ob reki Bosni je magistralna cesta M-17, ki se navezuje na avtocesto Zagreb-Beograd in cesto Slavonski Brod-Sarajevo-Neum.\n_START_SECTION_\nGospodarstvo\n_START_PARAGRAPH_\nVe\xc4\x8d kot polovica podro\xc4\x8dja je gozdnata. V okolici se ukvarjajo predvsem s sadjarstvom, zelenjavarstvom in govedorejo, pridelavo mleka in mle\xc4\x8dnih proizvodov ter mesa in mesnih proizvodov. Poleg kmetijstva je na tem podro\xc4\x8dju tudi rudarstvo, predelava kovin, lesna in tekstilna industrija in predelava usnja.'